 

**בבית הדין הצבאי המחוזי**

**במחוז שיפוטי מרכז**

**בפני כבוד השופטת: סא"ל רינת לוי מוסקוביץ'**

**בעניין: התובע הצבאי (ע"י ב"כ**, **סגן לירן שצ'וקין)**

**נגד**

הנאשם: ח/ XXX טוראי ג' א' (ע"י ב"כ, עו"ד גיל בנדל)

הכרעת - דין

על פי הודאתו מורשע הנאשם בעבירה של החזקת סם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג - 1973, עבירה שעניינה סירוב להיבדק לשם גילוי שימוש בסמים מסוכנים, עבירה לפי סעיף 127א + 250א לחש"ץ ועבירה שעניינה בריחה ממשמורת לפי סעיף 121 לחש"ץ. כל זאת, בהתאם לכתב האישום המתוקן ולפרטים הנוספים.

1. **ניתנה היום, י"ט באלול תשפ"ג, 05.09.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

שופטת

גזר - דין

הנאשם הורשע על פי הודאתו בעבירות שעניינן החזקת סם מסוכן, סירוב להיבדק בשתי הזדמנויות ובריחה ממשמורת.

הצדדים הציגו לעיוני הסדר טיעון המבקש להטיל על הנאשם 50 ימי מאסר לריצוי בפועל, לצד עונשי מאסר מותנים ופסילת רישיונות נהיגה לתקופה משמעותית.

הצדדים ביקשו לאזן בין חומרת העבירות והיותו של הנאשם נהג, לבין מצבו המורכב מבית, פטירת אביו, הצורך לסעוד את אימו, ויתור ההגנה על טענות ראייתיות, שירותו המשמעותי של הנאשם כנהג מבצעי ותקופת החגים הקרובה ובאה. כמו כן, התחשבו הצדדים בפיטוריו הצפויים של הנאשם משירות.

אין צורך להכביר מילים על הסכנה שבשימוש בסמים בידי מי שמשרת כנהג. ואולם, נוכח צבר השיקולים לקולה כמו גם תמהיל הענישה, הכולל גם פסילת רישיונות משמעותית, מצאתי לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **חמישים (50) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן מאה עשרים (120) ימים למשך שלוש (3) שנים, שלא יעבור עבירה מסוג פשע לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שבעים וחמישה (75) ימים למשך שלוש (3) שנים, שלא יעבור עבירה שעניינה שימוש או החזקה בסמים או כל עבירת עוון לפי פקודת הסמים המסוכנים [נוסח חדש], התשל"ג-1973.**
4. **עונש מאסר מותנה בן שלושים (30) ימים למשך שלוש (3) שנים, לבל יעבור הנאשם כל עבירה שעניינה בריחה ממשמורת או פגיעה בסדרי שלטון או משפט.**
5. **עונש מאסר מותנה בן שלושים (30) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
6. **שמונה עשר (18) חודשי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר. במועד זה יפקיד הנאשם את כלל רישיונותיו בסמכות רישוי צה"ל. הובהר והוסבר לנאשם כי הוא יהיה פסול מקבלת או החזקת רישיונות מיום סיום ריצוי עונש המאסר, ואולם מניין הפסילה יחל להימנות רק ממועד הפקדת הרישיונות בפועל.**
7. **זכות ערעור כחוק.**
8. **ניתן היום, י"ט באלול התשפ"ג, 05.09.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

**שופטת**

**נערך על-ידי : ס.ש**

**בתאריך:01/10/2023**

**חתימת המגיה: סגן שיר בן-ארמון**